
שינויים בתקציב לשנת 2010

היו"ר משה גפני:

אני פותח את ישיבת ועדת הכספים.

פנייה מספר 9001523


זה הקיצוץ פלט.

דרורה שטיינמץ:

כן. זה קיצוץ פלט. 

היו"ר משה גפני:

מי מציג את זה?

דרורה שטיינמץ:

אני יכולה להציג את זה.

היו"ר משה גפני:

לא, יכולה זה לא מספיק. את מציגה כי זה קיצוץ פלט.

דרורה שטיינמץ:

בהתאם להחלטת ממשלה בוצע קיצוץ.

היו"ר משה גפני:

 האוצר צריך להסביר את זה.

דרורה שטיינמץ:

הוא לא יכול היה להגיע ולנו חשוב לסיים השנה את הפניות שלנו.

היו"ר משה גפני:

מדובר על סעיף נפרד שהוא קיצוץ הפלט כדי להעביר כסף למשרד הביטחון. הרפרנט של האוצר לא כאן. 

דרורה שטיינמץ:

הפנייה היא 901 וזה קיצוץ פלט וזה לא נועד להעביר למשרד הביטחון. זה קיצוץ רוחבי במשרד ראש הממשלה וזה חלקנו בקיצוץ.

היו"ר משה גפני:

הפנייה אומרת שאנחנו מפחיתים 281 מיליון ו-792 אלף.

דרורה שטיינמץ:

זה לא זה.

דניאלה פרתם:

כן, זה הפלט של  תקציב הביטחון.

היו"ר משה גפני:

להעביר לשימוש צרכים שונים של מערכת הביטחון.

דניאלה פרתם:

הקיצוץ נועד להעביר תקציבים למערכת הביטחון, 450 מיליון שקלים בגדול שחלקם יועלו בוועדה המשותפת כשתתכנס.

אמנון כהן:

כאן מדובר רק בקיצוץ.

היו"ר משה גפני:

לא, זאת גם העברה.

אמנון כהן:

העברה כן, אבל אני לא יודע על מה.

היו"ר משה גפני:

מערכת הביטחון.

דניאלה פרתם:

זה יידון בוועדה המשותפת

אמנון כהן:

אני יושב בוועדה המשותפת. מתי זה יידון?

דניאלה פרתם:

כשהיא תתכנס. היא עוד לא מתכנסת.

היו"ר משה גפני:

בסדר. בוא נאשר את זה.

אמנון כהן:

המיגון שם בסדר?

היו"ר משה גפני:

כן. מיגון הניוד היה. אני הייתי מעביר את זה גם בשבוע שעבר, אבל אמרנו שאין יושב ראש לוועדה המשותפת כך שזה לא בוער, מה גם שזה לא היה על סדר היום. את זה היינו צריכים לשים על סדר היום והיום זה על סדר היום. אין יושב ראש לוועדה המשותפת. הציעה לשכת שר הביטחון שאני בינתיים אנהל את הוועדה המשותפת אבל ועדת הכנסת צריכה להחליט. ועדת הכנסת לא החליטה כי יש מריבות בתוך הליכוד ובין הליכוד לקדימה, וכך המדינה מתנהלת. חסרי תרבות שלטון לחלוטין.

אמנון כהן:

ועדה חשובה כל כך בלי יושב ראש?

היו"ר משה גפני:

בלי יושב ראש ובלי כלום.

אמנון כהן:

שאול מופז לא ראוי?

היו"ר משה גפני:

אני לא יודע. אין לי מושג. אני לא נכנס לזה. מה אני מבין בדברים הגדולים האלה של מי ראוי ומי לא ראוי? אני יודע שהליכוד לא ראוי לשלטון.

היו"ר משה גפני:

בגלל החשיבות של  הנושא של מערכת הביטחון, אני מעלה את זה להצבעה.

ה צ ב ע ה

פנייה מספר 9001523 – אושרה פה אחד

אנחנו עוברים להעברות הרגילות. שינויים בתקציב.

פניות מספר 643 ו-644 – משרד ראש הממשלה

דרורית שטיינמץ:

פנייה מספר 644, משרד ראש הממשלה.

אמנון כהן:

למה החינוך מעביר אליכם? מה קרה?

דרורית שטיינמץ:

משרד החינוך מעביר למשרד ראש הממשלה בגין החלטת ממשלה להעצמת מורשת יהודית. זה פרוייקט רב שנתי שבו אנחנו מטפלים בכל נושא של אתרי מורשת.

היו"ר משה גפני:

אנחנו מצביעים.

ה צ ב ע ה

פניות מספר 643 ו-644 – אושרו פה אחד

פניות מספר 645 ו-646 – משרד החקלאות

דרורית שטיינמץ:

אותו הדבר ממשרד החקלאות.

היו"ר משה גפני:

אנחנו מצביעים.

ה צ ב ע ה

פניות מספר 645 ו-646 – אושרו פה אחד

פנייה מספר 651 – תקציב נתיב, משרד ראש הממשלה

אנסטסיה סורוקינה:

הפנייה נועדה לתקצב שינויים פנימיים בתקציב של נתיב לשם תקצוב הוצאות השכר בהתאם לביצוע בפועל וכן שינויים פנימיים בהתאם לסדרי עדיפויות של המשרד.

היו"ר משה גפני:

העניין הזה מסובך בשבילי. אין התאמה בין מה שאת מסבירה לבין מה שכתוב. מה שכתוב זה שמורידים 2.4 מיליון מאמרכלות ופעולות.

אנסטסיה סורוקינה:

זה לא קשור. זה קשור לשינויים פנימיים של המשרד.

היו"ר משה גפני:

את מסבירה את הפנייה הזאת שעכשיו אמרתי?

אנסטסיה סורוקינה:

כן. יש שם שני דברים, גם התאמות של השכר.

היו"ר משה גפני:

איפה ההתאמות של השכר?

אמנון כהן:

יש לך שכר עובדי נתיב.

היו"ר משה גפני:

70 אלף שקלים.

אנסטסיה סורוקינה:

כל מה שקשור לשיא כוח אדם, לשכר עובדי נתיב.

אמנון כהן:

כן, 70 אלף שקלים.

אנסטסיה סורוקינה:

זה בתוך התקנות.

היו"ר משה גפני:

אבל אני רוצה לראות. אני לא מעביר בלי לראות.

אמנון כהן:

היא תעביר לך אחר כך.

היו"ר משה גפני:

לא אחר כך. אני רוצה לדעת. יש כאן 2.4 מיליון שקלים שעוברים לפרוייקט מחשוב מאמרכלות לפעולות. מה זה?

אנסטסיה סורוקינה:

שינויים פנימיים של המשרד, לקראת סוף השנה.

היו"ר משה גפני:

זה למחשוב? בסדר, לקראת סוף השנה. למחשוב. מה השכר?

אנסטסיה סורוקינה:

השכר הוא בתוך התוכנית של שכר עובדי נתיב.

היו"ר משה גפני:

70 אלף שקלים?

אנסטסיה סורוקינה:

לא רק 70 אלף שקלים אלא יש כאן יותר. יש כאן 3 מיליון שקלים.

היו"ר משה גפני:

איפה? תראי לי איפה. אני רואה 70 אלף שקלים.  יש כאן שיא כוח אדם, 3.2 מיליון?

אמנון כהן:

לא בדף שלנו.

אנסטסיה סורוקינה:

נכון. 2.4.

היו"ר משה גפני:

זה בסדר. זה מופיע. לאן זה הולך?

אנסטסיה סורוקינה:

למחשוב.

אמנון כהן:

2.4. כתוב מחשוב.

היו"ר משה גפני:

זה מופיע, אבל כל הדברים האחרים לא מופיעים.

אמנון כהן:

70 אלף מופיע.

היו"ר משה גפני:

תבדקי עוד הפעם. אנחנו עדיין כאן. אני לא רואה את זה בפנייה.

פניות מספר 653 ו-661 – מועצות דתיות

צחי דוד:

הפנייה נועדה לתקצוב תוכניות הבראה במועצות דתיות, מועצות נוספות שאושרו על ידי הוועדה המשותפת למשרד, למשרד הפנים ולאוצר.

היו"ר משה גפני:

איזה מועצות דתיות?

צחי דוד:

חיפה, רחובות, איזושהי השלמה לבת ים כי הייתה טעות בפעם הקודמת, בני עייש. 

היו"ר משה גפני:

אתה מנחש או שיש לך רשימה?

צחי דוד:

הרשימה לא מולי, אבל אני מכיר. אני אישרתי את זה. בנוסף, הפנייה נועדה לתקצב רואי חשבון מלווים למועצות הדתיות לקראת שנת 2011. כל מועצה דתית בהבראה, ממונה לה חשב מלוה. אנחנו מתקצבים כבר לקראת 2011 על מנת שיצא מכרז בזמן.

היו"ר משה גפני:

בסדר. אנחנו נאשר את זה, אבל תביא את הרשימה.

צחי דוד:

אני אביא לכם רשימה עוד היום. כל מה שאושר עד היום.

היו"ר משה גפני:

אנחנו מצביעים.

ה צ ב ע ה

פניות מספר 653 ו-661 – אושרו פה אחד

פניות מספר 654 ו-655 – 

אמנון כהן:

מוסדות חינוך בשדרות.

אנסטסיה סורוקינה:

הפנייה נועדה להעברת הרשאה להתחייב בסך 45 מיליון שקלים מתקציב משרד החינוך לתקציב משרד הביטחון עבור פערי מימון במיגון מוסדות חינוך בשדרות ובישובים עוטפי עזה. זאת פנייה מספר 654.

היו"ר משה גפני:

אנחנו מצביעים.

ה צ ב ע ה

פניות מספר 654 ו-655 – אושרו פה אחד

פניות מספר 659 ו-660 –
אמנון כהן:

משלחת לפולין.

אנסטסיה סורוקינה:

הפנייה נועדה לתגבר תקציב מתאם פעולות הממשלה בשטחים בסך של 522 מיליון שקלים לנסיעה לפולין מיליון ו-590 אלף שקלים עבור הוצאה מותנית בהכנסה בגין הכנסות נוספות שיש למשרד. 

היו"ר משה גפני:

רגע, לא הבנתי. 522 אלף שקלים ולא מיליון.

אנסטסיה סורוקינה:

כן. 522 אלף שקלים.

היו"ר משה גפני:

נסיעה לפולין של מי?

אנסטסיה סורוקינה:

של המשלחת שלהם, מטעם המשרד. אם אני לא טועה אלה אנשי מילואים.

היו"ר משה גפני:

איזה משרד?

אנסטסיה סורוקינה:

מתאם הפעולות הממשלה בשטחים. יש עוד מיליון ו-590 אלף שקלים, הוצאה מותנית בהכנסה, מגדירים אותה כך כי יש הכנסות נוספות בגין אגרות שגובה מקורות.

היו"ר משה גפני:

אנחנו מצביעים.

ה צ ב ע ה

פניות מספר 659 ו-660 – אושרו פה אחד

פנייה מספר 662 –
אריאל יוצר:

הפנייה נועדה לביצוע שינויים פנימיים בתקציב מינהל מקרקעי ישראל שעיקרם תגבור תקציב ניהול הנכסים המבונים על ידי ממ"י, תגבור תקציב הרשאה להתחייב בגין נטיעות לשמירת הקרקע, תקצוב פרוייקטי פיתוח שאושרו על ידי ועדת פרוייקטים ותקצוב פיצויים להשבת נכסי נספי השואה.

היו"ר משה גפני:

מה זה שמירה על קרקע?

אריאל יוצר:

חלק מהאמצעים של המינהל לשמירת קרקע פנויה, על מנת שלא ייכנסו אליה פולשים, זה בעזרת נטיעות. 

היו"ר משה גפני:

אנחנו מצביעים.

ה צ  ב ע ה

פנייה מספר 662 – אושרה פה אחד

אמנון כהן:

רביזיה.

היו"ר משה גפני:

הפניות אושרו. יש בקשה לרביזיה של חבר הכנסת אמנון כהן.

פניות מספר 702 ו-703 –
ליאן רובנוביץ:

703, משרד התקשורת. תוספת של 5 מיליון שקלים לטובת קמפיין בנושאים צרכניים ולתחזוקת המשרד.

היו"ר משה גפני:

מה זה קמפיין פרסומת ומה זה תחזוקת המשרד?

ליאן רובנוביץ:

זה לא קמפיין פרסומת אלא נושאים צרכניים כמו ניתוק זיקה בין רכישת פלאפון, מכשיר נייד.

היו"ר משה גפני:

בפנייה כתוב עבור קמפיין פרסומי לצרכנות בסלולר. מה זה?

ליאן רובנוביץ:

ניתוק זיקה.

היו"ר משה גפני:

מה זה ניתוק זיקה?

ליאן רובנוביץ:

ניתוק זיקה בין רכישת המכשיר לרכישת מסלול דיבור.

היו"ר משה גפני:

אז מה זה קמפיין פרסומי לצרכנות?

ליאן רובנוביץ:

זה יהיה בטלוויזיה וברדיו. יהיה הסבר לצרכנים.

היו"ר משה גפני:

גם בעיתונים זה יהיה?

ליאן רובנוביץ:

אני מניחה שכן.

היו"ר משה גפני:

לא, אני רוצה לדעת.

ליאן רובנוביץ:

אני לא יודעת לומר. זה עדיין בתחילת הדרך.

היו"ר משה גפני:

בסדר, אז נאשר את זה בשבוע הבא. תגידי לי איפה הקמפיין הפרסומי. מה זה תחזוקה שוטפת?

ליאן רובנוביץ:

תחזוקה שוטפת זה חניות, ארנונה, מכשור למחשוב במשרד.

היו"ר משה גפני:

אנחנו נאשר את זה ואני אעשה רביזיה.

ליאן רובנוביץ:

אפשר לאשר גם את השישה מיליון ואני אעביר לך את הקמפיין הצרכני? תאשרו את כל הפנייה ואני אעביר לך את הפרטים.

היו"ר משה גפני:

כן. אנחנו מצביעים.

ה צ ב ע ה

פניות מספר 702 ו-703 – אושרו פה אחד

אני עושה רביזיה אבל אני אבטל אותה אחרי שתביאי לי את התוכנית.

פניות מספר 704 ו-705 –
אמנון כהן:

משרד הביטחון.

דניאלה פרתם:

הפנייה נועדה להעביר 500 אלף שקלים למשרד הביטחון עבור בניית מתקן המתנה למבקשי מקלט.

היו"ר משה גפני:

אנחנו מצביעים.

ה צ ב ע ה

פניות מספר 704 ו-705 – אושרו פה אחד

פניות מספר 706 ו-707 – 

צחי דוד:

המרכז למיפוי ישראל. הפנייה נועדה להעברת 800 אלף שקלים למרכז למיפוי ישראל לצורכי אמרכלות ותחזוקה וכן להגדלת הכנסות המרכז ב-4 מיליון שקלים לאור הגידול בהכנסותיו ממכירת מוצרי GIS ו-GPS.

היו"ר משה גפני:

הוא מוכר את זה.

צחי דוד:

הוא מוכר את זה לחברות GPS המוכרות, מה שיש לכל אחד מאתנו ברכב והם צריכים את המידע.

היו"ר משה גפני:

לא לכל אחד. לי אין.

צחי דוד:

מומלץ.

היו"ר משה גפני:

המליצו לי ולא קיבלתי את ההמלצה. פעם אחת נסעתי עם זה והגעתי למקום הפוך. את הארץ צריך להכיר ולא צריך GPS.


אנחנו מצביעים.

ה צ ב ע ה

פניות מספר 706 ו-707 – אושרו פה אחד

פניות מספר 708 ו-709 –
דניאלה פרתם:

הפנייה הזאת וגם הפנייה הבאה נועדו להעביר תקציב לבניית מרכז לניהול לאומי במשרד ראש הממשלה.

היו"ר משה גפני:

מה זה ניהול לאומי במשרד ראש הממשלה?

דרורית שטיינמץ:

זה במסגרת היערכות למצבי חירום.

אמנון כהן:

למטה לביטחון לאומי.

דרורית שטיינמץ:

כן.

היו"ר משה גפני:

שלא בשעת חירום משרד ראש הממשלה מתנהל? בימים רגילים.

דרורית שטיינמץ:

מנסים.

היו"ר משה גפני:

אבל לא מצליחים.


אנחנו מצביעים.

ה צ ב ע ה

פניות מספר 708 ו-709 – אושרו פה אחד


הכל שם חירום. ראש הממשלה אומר לי לא להוריד את ההפחתה במס הכנסה כי זה הדגל שלו. אמרתי לו בסדר, לא איכפת לי, אני בעד דגלים ואני בעד לא להפחית אבל לא לאשר את ביטול הקצבאות. שיבואו ויאמרו שאין כסף, אז נשלח לראש הממשלה ואז המשרד יתחיל לתפקד.


אותו הדבר לגבי 706 ו-707?

דניאלה פרתם:

לא, עם 710 ו-711.

טמיר כהן:


היא הסבירה גם את פניות מספר  710 ו-711.

היו"ר משה גפני:

אנחנו מצביעים על פניות 710 ו-711.

ה צ ב ע ה

פניות מספר 710 ו-711 – אושרו פה אחד

אתה יודע מה הבעיה שלי? הבעיה שלי היא שאני מדבר נגדם, אבל אני משרת אותם בנאמנות ומעביר פניות ועושה הכל.

פנייה מספר 714 –
דניאלה גרא:


הפנייה נועדה לבצע שינויים פנימיים בתקציב התמיכות בייצור חקלאי, בין היתר לתקצוב 4 מיליון שקלים עבור הדברת זבוב הים התיכון.

היו"ר משה גפני:

4 מיליון שקלים?

דניאלה גרא:


אפילו יותר. הזבוב הזה מסוכן, הוא פוגע ביצוא שלנו לארצות הברית. 

היו"ר משה גפני:

משרד החקלאות עושה את זה.

דניאלה גרא:


מדביר, כן.

היו"ר משה גפני:

משרד החקלאות הוא משרד טוב.


אנחנו מצביעים.

ה צ ב ע ה

פנייה מספר 714 – אושרה פה אחד

פנייה מספר 715 – משרד החקלאות

דניאלה גרא:


כאן אלה שינויים בתקציב המשרד. שם זה היה תקציב התמיכות של הייצור החקלאי וכאן אלה שינויים בתקציב המשרד. בהתאם לסדרי עדיפויות המשרד, בין היתר לתקצוב המדען הראשי, תמיכות בעיבוד משמר קרקע ודברים חיוביים.

טמיר כהן:


מה זה עיבוד משמר קרקע?

דניאלה גרא:


עם הזמן רואים סחף גדול מאוד של הקרקע ויש כל מיני שיטות עיבוד שמשרד החקלאות מנסה לעודד בהן אפשר למנוע נגיד בעת גשם חזק, אם אתה תשים את העצים בצורה מסוימת ולא בצורה אחרת. יש שיטות שהם תומכים בהן.

היו"ר משה גפני:

בסדר. אנחנו מצביעים.

ה צ ב ע ה

פנייה מספר 715 – אושרה פה אחד

פנייה מספר 716 -

אמנון כהן:


חינוך.

אנסטסיה סורוקינה:

כן. הפנייה נועדה לתקצב 2 מיליון שקלים עבור מוסדות חינוך ייחודים, תורניים טכנולוגיים.

אמנון כהן:

למה רק 2 מיליון שקלים? צריך לטפח את הנושא הזה.

היו"ר משה גפני:

אנחנו מצביעים.

ה צ ב ע ה

פנייה מספר 716 – אושרה פה אחד

אנסטסיה סורוקינה:

אם אפשר לחזור לפנייה בקשר לנתיב. מה שאתם רואים זה 2 מיליון ו-400 אלף שקלים עבור העברת הכסף למחשוב.  מה שהראיתי לכם, אתם לא רואים את זה כי זה מפורט בתוך התוכנית ואלה שינויים פנימיים של התוכנית. אתם לא רואים את השינויים האלה. מעבירים מכל מיני שליחים בחוץ לארץ לשיא כוח אדם בארץ.

היו"ר משה גפני:

אנחנו נדרשים לאשר את ה-2,4 מיליון שקלים. כל הדברים האחרים שאת אומרת של שיא כוח אדם והשכר של עובדי נתיב, לא מופיעים בפנייה אלא מופיעים בהסבר.

אנסטסיה סורוקינה:

זה לא עולה לכנסת בדרך כלל. אני טעיתי בדברי ההסבר.

היו"ר משה גפני:

מה את מבקשת מאתנו?

אנסטסיה סורוקינה:

לגבי ה-2,4 מיליון שקלים.

היו"ר משה גפני:

בסדר.

פנייה מספר 651 – נתיב


אני לא יכול לאשר את זה. אני מצטער. זה לא תואם. כתוב שהפנייה נועדה לתקצב שינויים פנימיים בתקציב נתיב לשם תקצוב הוצאות השכר בהתאם לביצוע בפועל.

אנסטסיה סורוקינה:

הוצאות שכר, אמרתי שאתם לא רואים כי זה לא מגיע לכנסת אבל זה בפנים.

היו"ר משה גפני:

גבירתי, אין לי בעיה ואני רוצה לאשר את זה, אבל אני לא יכול לעשות צחוק מהוועדה. אנחנו נדרשים על ידכם לעשות שינויים בתקציב כאשר אתם מסבירים לנו שמדובר בין היתר גם בשינויים בהוצאות השכר. אם לא נדרש לכם הנושא של אישור הוועדה, אישור הכנסת לגבי העניין הזה, אל תכתבו את זה בדברי ההסבר. לפי דעתי יש כאן טעות ואתם צריכים לתקן את הטעות הזאת.

אנסטסיה סורוקינה:

יש כאן טעות בזה שאנחנו לא צריכים לקבל אישור על השכר אבל במחשוב אנחנו כן צריכים לקבל אישור.

היו"ר משה גפני:

המחשוב כן, אבל למה כתוב כאן לשם תקצוב הוצאות השכר?

אנסטסיה סורוקינה:

שינויים בשכר, זה משהו שלא היה צריך להיות בדברי ההסבר כי זה לא קשור לוועדה.

היו"ר משה גפני:

תצטרכו לשנות את זה. זה דחוף?

אנסטסיה סורוקינה:

אלה שינויים של סוף השנה.

היו"ר משה גפני:

בסדר. אז בשבוע הבא, אבל אני לא יכול לאשר כך כי אני עושה צחוק מהוועדה. זה לא מקצועי אם אני מעביר את זה כי כתוב כאן שזה לשם תקצוב הוצאות השכר. אם לא צריך את אישור הוועדה, אתם צריכים להוציא את זה מדברי ההסבר. בשבוע הבא.


תודה רבה. אנחנו חוזרים להצעת חוק מיסוי מקרקעין.

הישיבה ננעלה בשעה 12:55

